Lieta C-470/08

Kornelis van Dijk

pret

Gemeente Kampen

(Gerechtshof te Arnhem lūgums sniegt prejudiciālu nolēmumu)

“Kopējā lauksaimniecības politika — Integrēta pārvaldības un kontroles sistēma noteiktām atbalsta shēmām — Regula (EK) Nr. 1782/2003 — Vienreizējo maksājumu shēma — Tiesību uz maksājumu nodošana — Nomas līguma izbeigšanās — Nomnieka un iznomātāja pienākumi”

Tiesas (piektā palāta) 2010. gada 21. janvāra spriedums I ‐ 606

Sprieduma kopsavilkums

Lauksaimniecība – Kopējā lauksaimniecības politika – Integrēta pārvaldīšanas un kontroles sistēma noteiktām atbalsta shēmām – Vienreizējo maksājumu shēma

(Padomes Regulas Nr. 1782/2003 1. panta otrais ievilkums, 2. panta a) un c) punkts, 33. panta 1. punkta a) apakšpunkts, 36. panta 1. punkts, 43. panta 1. punkts un 46. pants; Komisijas Regula Nr. 795/2004)

Nevienā Regulas Nr. 1782/2003, ar ko izveido kopīgus tiešā atbalsta shēmu noteikumus saskaņā ar kopējo lauksaimniecības politiku un izveido dažas atbalsta shēmas lauksaimniekiem, un Regulas Nr. 795/2004, ar ko nosaka sīki izstrādātus noteikumus par to, kā īstenot vienreizējo maksājumu shēmu, kura paredzēta Padomes Regulā (EK) Nr. 1782/2003, noteikumā nav paredzēts, ka nomniekam, beidzoties nomas līgumam, būtu pienākums nodot iznomātājam iznomāto zemi kopā ar uz tās vai sakarā ar to iegūtajām tiesībām uz maksājumu.

Savukārt gan no Regulas Nr. 1782/2003 mērķiem, gan sistēmas izriet, ka, ja nav pretēju priekšrakstu, beidzoties nomas līgumam, tiesības uz maksājumu paliek nomniekam.

Saskaņā ar Regulas Nr. 1782/2003 1. panta otro ievilkumu vienreizējo maksājumu shēma veido ieņēmumu atbalstu lauksaimniekiem, kura mērķis ir nodrošināt pietiekami augstu dzīves līmeni lauku iedzīvotājiem. Saskaņā ar šīs regulas 43. panta 1. punktu vienreizējā maksājuma shēmas ietvaros lauksaimniekam piešķirtās tiesības uz maksājumu ir atkarīgas no to hektāru skaita, kas viņam ir pārskata laikposmā, kā arī no maksājumiem, kas viņam piešķirti šīs regulas pielikumos paredzēto atbalsta shēmu ietvaros. Šādā kontekstā Regulas Nr. 1782/2003 36. panta 1. punktā ir noteikts, ka atbalstu saskaņā ar vienreizējo maksājumu shēmu maksā, ņemot vērā tiesības uz maksājumu, kā arī līdzvērtīgu to hektāru skaitu, par kuriem ir tiesības pretendēt uz atbalstu. Savukārt no šī panta nekādi neizriet, ka tiesības uz maksājumu ir saistītas ar noteiktiem zemes gabaliem, it īpaši ar tiem, kuri ir lauksaimnieka rīcībā pārskata laikposmā.

Regulas Nr. 1782/2003 46. pantā, kurā ir ierobežota iespēja nodot tiesības uz maksājumu atbilstoši šīs regulas preambulas trīsdesmitajā apsvērumā paredzētajam mērķim, tostarp tā 2. punktā, ir paredzēts, ka nomas vai līdzīgu darījumu gadījumā tiesību uz maksājumu nodošana ir atļauta tikai ar nosacījumu, ka līdz ar nodotajām tiesībām uz maksājumu ir nodots arī līdzvērtīgs skaits hektāru, par kuriem ir tiesības pretendēt uz atbalstu. Šī noteikuma nolūks atbilstoši šajā trīsdesmitajā apsvērumā noteiktajam mērķim ir novērst tiesību nodošanu spekulatīviem mērķiem, kas var radīt tiesību uz maksājumu uzkrāšanu bez atbilstoša lauksaimnieciska pamata. Turklāt atbilstoši Regulas Nr. 1782/2003 33. panta 1. punkta a) apakšpunkta noteikumiem kopsakarā ar šīs regulas 2. panta a) un c) punkta noteikumiem vienreizējā maksājuma shēma ir paredzēta lauksaimniekiem, citiem vārdiem sakot, personām, kuras veic “lauksaimniecisku darbību”, ko veido lauksaimniecības produktu ražošana, audzēšana vai kultivēšana vai labu lauksaimniecības un vides apstākļu saglabāšana zemē. Zemes nomnieks ne vienmēr ir lauksaimnieks šīs regulas 2. panta a) punkta izpratnē. Šādos apstākļos, ja Kopienu likumdevējs būtu vēlējies, lai, beidzoties nomas līgumam, tiesības uz maksājumu vienmēr tiktu atdotas iznomātājam, tas būtu paredzējis šādu noteikumu.

Tādējādi Kopienu tiesībās nav noteikts, ka, beidzoties nomas līgumam, nomniekam būtu jāatdod atpakaļ iznomātā zeme kopā ar uz tās vai sakarā ar to iegūtajām tiesībām uz maksājumu, ne arī, ka iznomātājam būtu maksājama kompensācija.

(sal. ar 25.–28., 30., 32., 34.–38. un 43. punktu un rezolutīvo daļu)